I 1974 blev landsbyerne Flækkeby og Gøteby-Holm sammenlagt til den nuværende kommune Flækkeby. Kommunen har i dag cirka 1.800 indbyggere. Til kommunen hører også gårdene Appeljord, Engsig (Engsiek) og Mølskov (Möhlhorst) samt skovområdet Dyrvad (Dürwade). Flækkebys byvåben symboliserer en dobbelteg. I den danske tid hørte stedet til Kosel Sogn (Risby Herred). Flækkeby blev første gang nævnt i 1196 i sammenhæng med opløsningen af Slesvigs Mikaelskloster. Byens navn skrives dengang Fekabicol. I 1856 blev Flækkeby hovedby i Hytten Herred. Kort tid efter, i 1864, kom byen som hele Hertugdømmet Slesvig under tysk styre.  Gøteby blev første gang nævnt i 1327 som Ghøtebyu. Stednavnet er afledt af mandenavn Gøte (sml. oldnordisk Gauti), der forekom i 1300- og 1400-tallet og henviser til goterne. På ældre dansk findes også formen Gødeby.